《张时斋书生也坐穷以星学资身赠其远行》
宋代·陈著

书生例饥困，世路方逼仄。
胡为乎此中，兀兀朝以夕。
问之挽而答，初意岂今日。
几年镫火窗，谓可生羽翼。
时事出料外，竟作沈海石。
寒谷春难回，涸辙水难激。
聊分星家波，食此一涓滴。
终然一自赡，拍案动远色。
江湖天风长，万里谁能絷。
姑以术资行，或者儒得力。
泰与否相除，剥与复消息。
要知穷非穷，当遇识者识。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。